Alūksnes novads

**Alūksnes novads** ir 2009. gadā administratīvi teritoriālās reformas gaitā izveidota pašvaldība Latvijas ziemeļaustrumos. Novadā apvienota Alūksnes pilsēta un 15 bijušā Alūksnes rajona pagasti, izņemot Apes pilsētu, Gaujienas, Trapenes un Virešu pagastus, kas veidoja Apes novadu (kopš 2021. gadā ietilpst Smiltenes novadā). No kopējā iedzīvotāju skaita 46,3% dzīvo Alūksnē, bet 53,7% pagastos. Robežojas ar Smiltenes novadu rietumos, Gulbenes un Balvu novadiem dienvidos, Krievijas Pleskavas apgabalu austrumos un Igaunijas Veru apriņķi ziemeļos.

Plānotie pakalpojumu centri: Alūksne, Alsviķi, Anna, Ilzene, Kolberģis, Jaunanna, Jaunlaicene, Kalncempji, Liepna, Brenci, Mālupe, Mārkalne, Pededze, Korneti, Zeltiņi un Māriņkalns. Pakalpojumu punkti — Strautiņi un Beja.

Vienreizējā mērķdotācija novada infrastruktūras attīstībai saņemta 3 200 000 LVL apmērā jeb 200 000 LVL katrai pašvaldībai.

## Daba
Lielāko teritorijas daļu aizņem izteikti paugurains reljefs. Pēc zemes izmantošanas veidiem 57,1% aizņem meži, 29,3% lauksaimniecībā izmantojamā zeme, 3,8% purvi un 9,4% pārējās zemes. No derīgajiem izrakteņiem sastopami kūdra, dolomīts, kaļķakmens, ģipšakmens, sapropelis.

Vidējā temperatūra: -6 ° C janvārī, +16,5 ° C jūlijā. Nokrišņi 600-700 mm gadā

Lielākās upes:
* Daugavas baseinā — Pededze, Alūksne, Igrīve
* Gaujas baseinā — Melnupe, Palsa, Vaidava.
* Mudavas (Veļikajas) baseinā — Liepna, Kūdupe.

Lielākais ezers: Alūksnes ezers 15,9 km².

Augstākais punkts — Dēliņkalns, 271 m.

## Vēsture
Alūksnes novads izveidojies agrākā Valkas apriņķa Alūksnes draudzes novada teritorijā, ko likvidēja pēc 1866. gada pagastu pašvaldību likuma stāšanās spēkā.

Pēc Otrā pasaules kara 1946. gada 19. aprīlī tika izveidots savrups **[[Alūksnes apriņķis]]**, bet 1949. gada 31. decembra administratīvi teritoriālajā reformā Alūksnes apriņķis tika likvidēts un tā teritorija iekļauta **[[Alūksnes rajons|Alūksnes]]**, Apes un Gulbenes rajonos.
1956. gadā Alūksnes rajonam pievienoja Apes rajonu, bet 1959. gadā Liepnas ciemu no sadalītā Abrenes rajona. No 1962. līdz 1967. gadam Alūksnes rajons bija pievienots Gulbenes rajonam. 

Pēc Latvijas Republikas atjaunošanas 1990. gadā Alūksnes rajona ciemi tika pārdēvēti par pagastiem.
2009. gada administratīvi teritoriālās reformas rezultātā izveidoja Alūksnes novadu, apvienojot Alūksnes pilsētu un 15 bijušā Alūksnes rajona pagastus.

## Teritoriālais iedalījums
Novadā ietilpst Alūksnes pilsēta un 15 pagasti: Alsviķu pagasts, Annas pagasts, Ilzenes pagasts, Jaunalūksnes pagasts, Jaunannas pagasts, Jaunlaicenes pagasts, Kalncempju pagasts, Liepnas pagasts, Malienas pagasts, Mālupes pagasts, Mārkalnes pagasts, Pededzes pagasts, Veclaicenes pagasts, Zeltiņu pagasts un Ziemeru pagasts.

Novada pašvaldība pagastu pārvaldīšanai 2023. gada janvārī izveidoja Alūksnes novada pagastu apvienību, kuras pārvalde atrodas Alsviķu pagastnamā. Ar to tika likvidētas pagastu pārvaldes, kā arī 2021. gada novembrī izveidotā Veclaicenes un Ziemera pagastu apvienība.

## Iedzīvotāji
### Iedzīvotāju skaita izmaiņas
Esošajās robežās, pēc CSP datiem.

### Apdzīvotās vietas

### Nacionālais sastāvs

## Pašvaldība
Alūksnes novada pašvaldības lēmējinstitūcija ir iedzīvotāju ievēlēta dome, kas sastāv no 15 deputātiem; šie deputāti no sava vidus ievēl domes priekšsēdētāju un tā vietniekus. No 2021. gada domes priekšsēdētājs ir Dzintars Adlers. Domei ir trīs komitejas - Finanšu, Attīstības un Sociālā, izglītības un kultūras komiteja. Pašvaldības izpildinstitūcija sastāv no pašvaldības administrācijas un domes dibinātām iestādēm.

## Ievērojamas vietas

### Alūksnes pilsēta pie Alūksnes ezera
Pilsētas senā vēsture un atrašanās pie ezera ar četrām salām radījusi daudz ievērojamu vietu: Alūksnes viduslaiku pils, Tempļa kalns, Alūksnes pilsētas vēsturiskais centrs ar Jauno pili un muižas parku, Alūksnes Lielie kapi. Bībeles tulkotāja latviešu valodā Ernsta Glika stādītie ozoli, Bībeles muzejs un Alūksnes luterāņu, pareizticīgo un katoļu baznīcas u.c.

### Alūksnes dzelzceļa stacijas apkārtne
Teritorija, kura pēc dzelzceļa līnijas Pļaviņas — Valka atklāšanas 1903. gadā ietekmējusi pilsētas tālāko izaugsmi un mūsdienās ir industriālā mantojuma objekts. 1919. gadā stacijas tuvumā notika Latvijas Neatkarības kara cīņas, kurās iesaistījās arī somu brīvprātīgie. 2018. gadā atjaunoja stacijas bagāžas šķūni un izveidoja multimediālo ekspozīciju “Alūksnes Bānīša stacija”. 2019. gadā atklāja viesnīcu “*Bahnhof hotel*”, kas iekārtota 1912. gadā celtajā dzelzceļa viesnīcas ēkā. 2020. gadā atjaunotajā stacijas ēkā iekārtota vasaras kafejnīca “*Tvaiks un Ogle*”. Divas reizes dienā stacijā pienāk Baltijā vienīgais regulāri kursējošais šaursliežu vilciens un vasaras sezonā tiek piedāvāti dažādi tūrisma pakalpojumi, piemēram, pilsētas ekskursiju vilciens.

### Bānīša zeme
Alūksnes un Gulbenes novadu teritorija dzelzceļa līnijas Gulbene — Alūksne tuvumā tūrisma galamērķu piedāvājumos tiek saukta par "*Bānīša zemi*". Alūksnes novadā bez dzelzceļa stacijām Umernieki un Paparde Bānīša zemes ievērojamas vietas ir Annas, Jaunannas un Alsviķu pagastu dabas un kultūrvēsturiskie objekti.

### Veclaicenes aizsargājamo ainavu apvidus
Trīs Alūksnes novada pagasti — Jaunlaicenes, Veclaicenes un Ziemeru — iekļaujas aizsargājamā teritorijā, kura saglabā Ziemeļvidzemei raksturīgo kultūrainavu. Dabas vērtības teritorijā ir pauguri ar ievērojamu relatīvo augstumu, tajā skaitā Alūksnes augstienes augstākais paugurs Dēliņklans, Kornetu-Peļļu subglaciālā iegultne un kultūrvēsturiskais mantojums — Veclaicenes pareizticīgo baznīca, Ziemeru muiža, Jaunlaicenes muiža, Opekalna luterāņu baznīca u.c. Antropogēnās slodzes mazināšanai teritorijas izveidotas dabas takas, velo maršruti un uzlabota infrastruktūra pieejamībai.

### Eiropas galējā robeža
Alūksnes novada Pededzes un Liepnas pagastu robeža vienlaikus ir Latvijas un Krievijas robeža, kā arī Eiropas Savienības galējā robeža. Šie pagasti vienmēr bijuši robežpagasti, kas ietekmējis šo pagastu kultūru un valodu. Ievērojamas vietas ir Ķuršu ciems un Pededzes pareizticīgo baznīca, trīs Liepnas baznīcas — Liepnas pareizticīgo baznīca, Liepnas luterāņu baznīca,Liepnas katoļu baznīca, Silenieku krustakmens u.c.

### Kodolraķešu bāze Zeltiņos
Alūksnes novada Zeltiņu pagastā apmēram 20 ha teritoriju aizņem kādreizējā padomju armijas raķešu bāze, kurā saglabājusies dzīvojamā un kara zona ar apbūvi. Teritoriju izmanto kā tūrisma objektu un uzņēmējdarbības vietu. Vēsturiskajā skolas ēkā darbojas Zeltiņu vēstures krātuve, kurā ir ekspozīcijas par pagasta vēsturi un ievērojamo novadnieku Edgaru Liepiņu.

## Tautsaimniecība

Ziemera pagastā ir uzņēmuma AS "APF Holdings" olu un vistas gaļas ražošanas uzņēmums SIA "Alūksnes putnu ferma".

### Transports

Alūksne (Aluliina) raudteejaam. 4.jpg|Alūksnes dzelzceļa stacija
Bana-zeme-velo-foto-L.Kļaviņa.jpg|Šaursliežu dzelzceļa vilciens Gulbene—Alūksne

Alūksnes novadu ar apkārtējām teritorijām savieno autoceļi un šaursliežu dzelzceļš. Novada teritoriju šķērso  galvenais autoceļš  (Rīga—Sigulda—Igaunijas robeža (Veclaicene)), kā arī reģionālie autoceļi  (Sinole—Silakrogs),  (Alūksne—Ape),  (Alūksne—Zaiceva),  (Alūksne—Liepna),  (Viļaka—Zaiceva—Krievijas robeža (Pededze)),  (Litene—Alūksne) un  (Ilzene—Līzespasts). Novadu šķērso dzelzceļa līnija Gulbene-Alūksne ar pieturas punktiem Paparde, Umernieki un Alūksne.
Vairākas reizes dienā uz Alūksni kursē autobusi no Rīgas un citām Vidzemes pilsētām, divas reizes Alūksnē pienāk vilciens no Gulbenes, satiksmi pilsētā nodrošina gan sabiedriskais transports, gan taksometri.

## Izglītība

### Pirmsskolas izglītības iestādes
* "Pienenīte", Helēnas iela 32, Alūksne
* "Pūcīte", „Pūcītēs”, Kolberģis, Jaunalūksnes pagasts
* „Saulīte”, Alsviķu pagasts
* „Sprīdītis”, Raiņa bulvāris 5, Alūksne
* „Mazputniņš”, „Brenci”, Malienas pagasts
* „Cālis”, Lielā Ezera iela 7, Alūksne

### Vispārējās izglītības iestādes
* Alūksnes pilsētas sākumskola, Lielā Ezera iela 26, Alūksne
* Alūksnes novada vidusskola, Kanaviņu iela 14, Alūksne
* Bejas pamatskola, „Bejas skola”, Beja, Jaunalūksnes pagasts
* Ernsta Glika Alūksnes Valsts ģimnāzija, Glika iela 10, Alūksne
* Jaunannas Mūzikas un mākslas pamatskola, „Zvaniņi”, Jaunannas pagasts
* Liepnas vidusskola, Liepna, Liepnas pagasts
* Malienas pamatskola, Malienas pagasts
* Pededzes pamatskola, „Rūķi”, Pededzes pagasts
* Strautiņu pamatskola, Strautiņi, Alsviķu pagasts
* Ziemeru pamatskola, Māriņkalns, Ziemera pagasts

*No 2023. gada 1. septembra Alūksnes novadā vispārējo izglītību nodrošina:* 
*Alūksnes vidusskola, Kanaviņu iela 14, Alūksne
*Ernsta Glika Alūksnes Valsts ģimnāzija, Glika iela 10, Alūksne
*Alekseja Grāvīša Liepnas pamatskola, Liepna, Liepnas pagasts
*Ziemeru pamatskola, Māriņkalns, Ziemera pagasts

### Interešu un profesionālās ievirzes izglītības iestādes
* Alūksnes Bērnu un jauniešu centrs, Dārza iela 8A, Alūksne
* Alūksnes Mākslas skola, Ojāra Vācieša iela 2, Alūksne
* Alūksnes Mūzikas skola, Jāņkalna iela 38, Alūksne
* Alūksnes pilsētas Bērnu un jaunatnes sporta skola, Lielā Ezera iela 24A, Alūksne

## Sports

## Kultūra
Alūksnes novadā darbojas 1 Kultūras centrs (Alūksnē), 10 tautas nami, 2 kultūras nami (Annas un Alsviķu pagastos), 1 saieta nams (Mālupes pagasts) un 1 sporta, kultūras, interešu izglītības un mūžizglītības centrs (Ilzenes pagastā).

Novada kultūras vērtību saglabāšanu nodrošina 1 muzejs — Alūksnes novada muzejs ar 2 struktūrvienībām — Jaunlaicenes muižas muzejs “Malēnieša pasaule” Jaunlaicenes pagastā un Viktora Ķirpa Ates muzejs “Vidzemes lauku sēta” Atē, Annas pagastā un vēstures krātuves Veclaicenes un Zeltiņu pagastos. Tematisku novada kultūrvēsturisko mantojumu saglabāšanu un popularizēšanu nodrošina privātie muzeji — Bībeles muzejs, Dabas muzejs “Vides labirinti” un Mišu medus muzejs, kā arī pašvaldības izveidotās ekspozīcijas — Alūksnes Bānīša stacija un “Marienburgas astotais brālis”.

Alūksnes novadā bibliotekāros un informācijas pakalpojumus sniedz reģiona galvenā bibliotēka — Alūksnes pilsētas bibliotēka, 16 vietējās nozīmes bibliotēkas novada pagastos un 11 izglītības iestāžu bibliotēkas.

Profesionālas ievirzes kultūrizglītību sniedz Alūksnes mākslas skola, Alūksnes mūzikas skola un Jaunannas mūzikas un mākslas pamatskola.

### Lielākie kultūras pasākumi
*Augusta pirmajā svētdienā Alūksnē atzīmē Kapu svētkus, kuri tiek apvienoti ar Alūksnes pilsētas svētku svinībām.
*Septembra pirmajā nedēļas nogalē no 2000. gada visā dzelzceļa līnijā Gulbene – Alūksne svin Bānīša svētkus. Alūksnes stacijā tradicionāli notiek īpašs vilciena sagaidīšanas pasākums. 
*Septembra otrajā sestdienā no 1986. gada Ates muzejā notiek tradicionālie Pļaujas svētki ar plašu amatnieku tirgu un iespēju līdzdarboties rudens darbos.
*Reizi četros gados Jaunlaicenē notiek Malēniešu svētki jeb Vispasaules malēniešu salidojums, kur var dzirdēt malēniešu valodu un uzzināt par malēniešu sadzīvi un tradīcijām. Pirmie svētki notika 2014. gadā.

## Reliģija
1342. gadā Livonijas ordeņa celtajā pilī Alūksnē ierīkoja pirmo kapelu, kur sludināja kristīgo ticību. Alūksnes miestā pirmo luterticīgo baznīcu uzcēla 16. gadsimtā. No 1683. gada līdz 1702. gadam Alūksnes draudzi vada mācītājs Ernsts Gliks, kurš šajā laikā iztulkoja Bībeli latviešu valodā. 17. gadsimta otrā pusē attīstījās arī sākotnēji Alūksnes draudzei piederīgās Opekalna un Zeltiņu draudzes.

18. un 19. gadsimtā nozīmīga ir brāļu draudžu darbība novadā. Alūksnes draudzē darbojās 6 saiešanu nami - Šķilderos, Blūmjos Alūksnes pagastā, Brenčos Mālupes pagastā, Trisēnos Annas pagastā, Lauseniekos Bejas pagastā un Akmeniešos  Pededzes pagastā. Opeklana draudze bija viena no lielākajām, tur darbojās 12 saiešanu nami – Jaunlaicens pagasta “Rumpāni” “Kambari”, “Stiliņi” un “Melnlauki”, Veclaicenes pagasta “Vistiņas” un “Auziņas”, Ziemera pagasta “Jāņakalns” un “Ādiņas”, Karvas pagasta “Klibji”, Jaunrozes pagasta “Skripji” un “Vešķi”, kā arī “Dzeņi” Apē. Saiešanu nami bija arī “Stāmeri” Alsviķu pagastā  un “Zeltiņi”, “Ziemeļi”, “Čakstenes” Zeltiņu pagastā. Vairāki saiešanu nami turpināja darboties līdz Otrajam pasaules karam.

No 19. gadsimta vidus Alūksnes novadā darbojas pareizticīgo draudzes. 19. gadsimta beigās uzceltas trīs pareizticīgo baznīcas – Mālupē (1885), kura pārvesta uz Liepnu 1948. gadā, Alūksnē (1895) un Veclaicenē (1895). Jaunākais novada pareizticīgo dievnams uzcelts Pededzes pagasta Ķuršos (1937).

No 1920. gadā Alūksnē darbojas Septītās dienas adventistu draudze, bet no 1926. gada Alūksnes Baptistu draudze. Adventistu draudzei līdz neatkarības atgūšanai patstāvīgas dievkalpojumu vietas nebija. Savukārt baptistu draudze līdz Otrajam pasaules karam aktīvāk darbojās Opekalna apkārtnē, kur 1930. gadā Sauleskalnā iesvētīja jaunuzcelto baznīcu.

Līdz Otrajam pasaules karam Alūksnē darbojās arī ebreju draudze.

Alūksnes novada jaunākais dievnams ir 2001. gadā iesvētītā Alūksnes Svētā Bonifācija Romas katoļu baznīca.

### Baznīcas Alūksnes novadā
* Alūksnes luterāņu baznīca
* Alūksnes katoļu baznīca
* Alūksnes pareizticīgo baznīca
* Apekalna (Opekalna) luterāņu baznīca
* Liepnas luterāņu baznīca
* Liepnas katoļu baznīca
* Liepnas pareizticīgo baznīca
* Pededzes pareizticīgo baznīca
* Veclaicenes pareizticīgo baznīca
* Zeltiņu luterāņu baznīca

## Ievērojami novadnieki
* Ernests Gliks (1652—1705), Zviedru Vidzemes luterāņu mācītājs, izglītības darbinieks, pirmais iztulkoja Bībeli latviešu valodā, dibinājis skolas Alūksnē, Zeltiņos un Apekalnā
* Katrīna I (1684—1727), Pētera I līdzvaldniece (no 1724) un Krievijas ķeizariene (1725—1727)
* Oto Hermanis fon Fītinghofs-Šēls (1722—1792), Vidzemes guberņas politiķis un mecenāts, Rīgas pirmā pastāvīgā teātra izveidotājs, Krievijas Impērijas "Medicīnas kolēģijas" ģenerāldirektors Pēterburgā, kas atbilst mūsdienu Krievijas Veselības ministrijai. Savu labo sakaru dēļ vēsturē pazīstams kā „Vidzemes pusķēniņš”
* Kristofs Burhards fon Fītinghofs (1767—1829), Alūksnes muižas apbūves un parka izveidotājs, Krievijas imperatora Pāvila I kambarkungs un galma maršals
* Aleksandrs Jozefs fon Fītinghofs (1799—1875), Alūksnes Jaunās pils projekta pasūtītājs un būvniecības finansētājs
* Jānis Keggi (1906—1979), ķirurgs, Alūksnes slimnīcas direktors
* Ādolfs Liepaskalns (1910—1972), vieglatlēts
* Edgars Liepiņš (1929—1995), aktieris
* Oļģerts Grāvītis (1926—2015), komponists, muzikologs
* Leonīds Slaucītājs (1899—1971), ģeofiziķis
* Kārlis Egle (1881—1974), literatūrzinātnieks
* Teodors Paulovics (1912—1971), gleznotājs
* Miervaldis Paulovics (1943), tekstilmākslinieks
* Jānis Anerauds (1924—2010), rakstnieks
* Modris Melzobs (1927—2014), farmakologs
* Gunārs Selga (Gunārs Zaķis, 1929—1986), dzejnieks
* Sergejs Slaucītājs (1902—1982), astronoms
* Haralds Mednis (1906—2000), diriģents
* Jānis Blūms (1936—1986), skaņu režisors
* Oļegs Pavlovs (1931), profesors, sociologs
* Māra Svīre (1936), rakstniece
* Kristaps Keggi (1934—2023), ASV ķirurgs ortopēds
* Ilze Māra Janelis (dzimusi 1940. gadā Alūksnē), dārzu un parku vēsturniece, ainavu arhitekte
* Mārtiņš Brauns (dzimis 1951. gadā Rīgā, miris 2021. gadā), komponists, mūziķis
* Ints Sedlenieks (dzimis 1961. gadā Alūksnē), scenogrāfs
* Romāns Vendiņš (dzimis 1981. gadā Alūksnē), pianists
* Andrejs Rastorgujevs (dzimis 1988. gadā Alūksnē), biatlonists
* Jēkabs Raipulis (1939), ģenētiķis
* Dace Markus (1950), valodniece
* Jānis Olders (1935—2019), sporta darbinieks

## Attēlu galerija

Ķuršu pareizticīgo baznīca.jpg|Ķuršu pareizticīgo baznīca
TU2-273 Alūksne (1).JPG|Šaursliežu bānītis
Lielā Ezera iela 4 (Alūksne), 2013.jpg|Alūksnes ielās
Bible Museum in Aluksne.jpg|Bībeles muzejs Alūksnē
The New Castle of Alūksne, 2013, 1.jpg|Alūksnes Jaunā pils
Alūksne õigeusu kirik.JPG|Alūksnes pareizticīgo baznīca
Alūksne kunstikool 02.JPG|Alūksnes mākslas skola
Alūksne Linnuse varemed 11.JPG|Alūksnes pilsdrupas
Skats uz Drusku pilskalnu, 20.05.2018.jpg|Drusku pilskalns
Alūksnes ezers 1999-06-20.jpg|Alūksnes ezers


## Atsauces

## Ārējās saites

* 
* Alūksnes rajona teritoriālā reforma